<classify> KATIBU Mkuu wa Chama cha Wananchi CUF, Maalim Seif Sharrif Hamad hatimaye amengoka kwenye chama hicho na kujiunga na ACT Wazalendo, kinachoongozwa na Zitto Kabwe.Maalim Seif alijiunga ACT Wazalendo kama mwanachama wa kawaida, muda mchache baada ya Mahakama Kuu Kanda ya Dar es Salaam, kutamka Profesa Ibrahim Lipumba ni mwenyekiti halali wa CUF. Mahakama Kuu Kanda ya Dar es Salaam imekubaliana na uamuzi wa Msajili wa Vyama vya Siasa nchini, Jaji Francis Mtungi wa kumtambua Profesa Lipumba ndiye Mwenyekiti halali CUF.Mahakama imetupilia mbali maombi yaliyofunguliwa na Maalim Seif, akiomba mahakama kutoa amri ya kubatilisha barua ya Msajili, Jaji Mtungi ya kumtambua Profesa Lipumba kama mwenyekiti wa CUF.Akisoma uamuzi huo jana, Jaji Juma Masoud alisema Msajili wa Vyama vya Siasa, Jaji Mutungi ambaye ndio mjibu maombi namba moja katika maombi hayo, alikuwa na mamlaka ya kutoa ushauri na uamuzi kwa chama husika CUF ili wahusika wachukue hatua stahiki. Maalim Seif alikuwa akiwakilishwa na Wakili Juma Nassoro na Loveness Denis, huku wajibu maombi, Msajili wa Vyama vya Siasa, Mwanasheria Mkuu wa Serikali, Profesa Lipumba na wanachama wengine wa CUF waliwakilishwa na Wakili Mashaka Ngole.Jaji Masoud alisema baada ya migogoro iliyotokea CUF, Msajili, Jaji Mtungi aliandika barua kutoa msimamo na ushauri kwa uongozi wa juu wa CUF, ambapo barua hiyo ilimtambua Profesa Lipumba ndiye Mwenyekiti wa CUF.Majukumu ya Msajili hayaishii katika kusajili vyama pekee, bali pia anayo mamlaka ya kufuta vyama na kutoa msimamo, na ndicho alichokifanya. Hivyo kanuni ambazo waleta maombi wanataka zirejewe na kuelekeza wanachokiona, nazitupilia mbali na sitatoa amri yoyote kuhusu gharama, alisema Jaji Masoud katika uamuzi wake huo. Seif alivyoshindwa Jaji Masoud alisema kiapo alichowasilisha Maalim Seif, alikisaini mwenyewe na kuonesha kuwa alipata mamlaka hayo kutoka kwenye iliyokuwa bodi ya wadhamini wa chama hicho.Alisema katika kiapo hicho, alionesha pamoja na kuwa Katibu Mkuu, alikuwa Mhasibu Mkuu. Hata hivyo, alisema katika kiapo hicho hakukuwa na maelezo ya Bodi ya Wadhamini CUF, yaliyomruhusu Maalim Seif kusaini kiapo hicho, wala hakukuwa na nyaraka yoyote inayoonesha maelezo ni wakati gani idhini ya kufungua kesi hiyo ilitolewa na akina nani.Alisema katika kiapo kinzani kilichotolewa na Msajili wa Vyama vya Siasa kupinga idhini hiyo, alitoa kielelezo ambacho kina orodha ya majina ya Bodi ya Wadhamini lakini wakati wa Maalim Seif kujibu hoja hiyo, hakuonesha kama ameipinga au kukubali bodi hiyo ya wadhamini.Katika hoja ya waleta maombi kwamba mjibu maombi wa tatu Profesa Lipumba aliitisha kikao isivyo halali na kuunda watu watano kuwa wadhamini katika kufanikisha azma ya kufungua akaunti nyingine, watu hao waliotajwa kwenye kiapo hicho wapo kwenye kiapo cha Msajili na Mwanasheria wa Serikali AG, alisisitiza Jaji Masoud katika hukumu yake.Jaji Masoud alisema mleta maombi, Maalim Seif alipaswa kubainisha nani ni nani, ambaye alitoa idhini ya kufungua shauri hilo kortini. Alisema Kifungu cha 8 1 kinachoeleza kiapo, hakikutekelezwa kwa sababu Seif hakusema idhini ilitolewa na kikao kilichokaa siku gani.Kwa msingi huo, muombaji ni mtu mmoja na siyo bodi ya wadhamini, kwani haikuoneshwa kama nafasi ya Katibu ni sehemu ya wadhamini. Katika taarifa yoyote haikuoneshwa kama Maalim Seif ni sehemu ya bodi hiyo,alifafanua. Kesi ilivyoanza Jaji Masoud alisema kesi hiyo ilifunguliwa na Maalim Seif Oktoba 19, 2016 na ilikuwa ikisikilizwa mbele ya Jaji mstaafu, Sekiet Kihiyo, lakini ilichelewa kwisha kwa sababu ya waleta maombi walimtaka jaji huyo ajitoe.Alisema Jaji Kihiyo alikataa kujitoa, kwa sababu hawakuwa na sababu za msingi kufanya hivyo. Maalim Seif na wenzake walikuwa wanaiomba mahakama, itoe amri ya kubatilisha barua ya Msajili inayomtambua Profesa Lipumba kuwa Mwenyekiti wa CUF, wakidai hana mamlaka na imzuie kuingilia masuala ya ndani ya kiutawala.Wanadai Profesa Lipumba alishajiuzulu nafasi hiyo na Katiba yao ya chama, haina utaratibu wa kiongozi kujiuzulu na kutengua tena uamuzi wake na kurejea katika nafasi hiyo na kwamba siyo mwanachama, kwani alishavuliwa uanachama. Hata hivyo, Profesa Lipumba na wafuasi wake wanadai kuwa kwa mujibu wa Katiba ya CUF hususan Ibara ya 117 2, mchakato wa kujiuzulu kwake Lipumba ulikuwa haujakamilika.Wanadai ili uamuzi wa kujiuzulu ukamilike, ni lazima mamlaka ya uteuzi wake Mkutano Mkuu wa Taifa wa chama, ukae na kuridhia au kukataa. Baada ya Jaji kutoa hukumu hiyo, Maalim Seif aliyekaa CUF miaka karibu 19, amehamia ACT Wazalendo kama mwanachama wa kawaida.Baada ya kuhama, aliwasihi wanachama wa CUF wanaomuunga mkono pamoja na wapenda maendeleo wengine walio CUF, kumfuata ACT. Seif alitangaza uamuzi huo jana jijini Dar es Salaam saa chache baada ya Mahakama Kuu Kanda ya Dar es Salaam kutoa hukumu iliyomtambua Profesa Lipumba Mwenyekiti CUF.Wakati akitangaza uamuzi huo, visiwani Zanzibar kwenye ofisi nyingi za CUF, walionekana wafuasi wa chama hicho wakishusha bendera za CUF na kupandisha za ACT-Wazalendo, huku majengo ya ofisi hizo yakipigwa rangi za chama hicho kipya.Akizungumza na waandishi wa habari jana, Maalim Seif alisema ameamua kujiunga na ACT- Wazalendo na sio chama kingine kutokana na kukubaliana masuala ya kiutendaji. Alisema baada ya Mahakama Kuu kuamua kutotoa hukumu ya kesi hiyo Februari 22, mwaka huu, alishaanza mchakato wa kuhamia chama kingine kwa kuwa alijua fika atashindwa. Maalim alisema hata wabunge wa CUF, wanao uhuru pia wa kumuunga mkono kwa kumfuata au kuendelea kuwa CUF kwa kuwa sera za ACT ni ujamaa na yake kwake ni liberali.Aliweka wazi kuwa watajadiliana na uongozi wa ACT, kuona ni namna gani wa kuwa na mwelekeo mmoja. Hapa suala ni kushusha tanga, pandisha tanga, jahazi liendelee na mwendo, mzigo wa CUF tumeutupa hakuna tena CUF yaani ni kwisha, kwisha, kwisha kabisaaa, tupilia mbali na kazi ndio kwanza imeanza, alisema Maalim Seif. Pia alikanusha uvumi amekinunua chama cha ACT-Wazalendo akidai ni uzushi usio na tija. Katibu wa Uenezi wa ACT-Wazalendo, Ado Shaibu alikiri chama hicho kimemkaribisha Maalim Seif na wanachama wake huku akiahidi kuzungumzia kiundani zaidi suala hilo leo.Januari mwaka huu, Maalim Seif alizungumza na wanachama na viongozi wa CUF wanaomuunga mkono huko Zanzibar na kuwaeleza ukweli, kwa kuwataka wajiandae kifikra na kisaikolojia juu ya mashtaka yaliyoko mahakamani, kama watashinda au kushindwa. Aliwaeleza wanachama hao kuwa Kamati ya Mikakati ya Chama, imefanya tathmini na uchambuzi na kubaini kuna uwezekano mkubwa wa kushindwa mahakamani, badala ya kushinda.Pia, Maalim Seif alisema kuwa Kamati hiyo ya Mikakati, imepanga kuwa kama watashindwa, tayari kuna njia mbadala ya kufanya. Maalim Seif ni nani? Alizaliwa mwaka 1943 Mtambwe Kisiwani Pemba na alihitimu kidato cha sita mwaka 1963.Amewahi kufundisha shule kadhaa za Zanzibar, kama vile Fidel Castro na Lumumba. Alisoma Chuo Kikuu cha Dar es Salaam kati ya 1972-1975 na kutunukiwa Shahada ya Sayansi ya Siasa. Mwaka 1977 aliteuliwa kuwa Waziri wa Elimu wa Zanzibar na Mjumbe wa Baraza la Mapinduzi Zanzibar. Kuanzia mwaka 1977- 1987 alikuwa Mjumbe wa Halmashauri Kuu ya Taifa NEC ya CCM na Mjumbe wa Kamati Kuu ya chama hicho tawala.Mwaka 1982 hadi 1987 alikuwa Mkuu wa Idara ya Uchumi na Mipango ya CCM. Mwaka 1984-1988 alikuwa Waziri Kiongozi wa Serikali ya Mapinduzi Zanzibar. Alijiengua kutoka CCM mwaka 1988. Baadaye yeye na wenzake akina Shaaban Mloo, walianzisha Chama cha Wananchi CUF, ambapo mwaka 1992 alichaguliwa kuwa Makamu Mwenyekiti wa Chama cha Wananchi CUF na kisha Katibu Mkuu.  <topic>: KITAIFA 